## El Centre de Transfusió de la Comunitat Valenciana va registrar 176.411 unitats de sang en 2024

*** Per províncies, 96.924 unitats corresponen a València, 17.909 a Castelló i 61.578 a Alacant
* La xifra de nous donants de sang ha incrementat un 11 %, amb 17.435 unitats més que en 2023
* L’any 2024 deixa també un balanç positiu quant al banc de teixits, en haver crescut un 16 % el nombre de donants
* L’any passat es van inscriure a la Comunitat Valenciana un total de 2.350 nous donants en el registre de medul·la òssia**

El Centre de Transfusió de la Comunitat Valenciana (CTCV) va finalitzar l’any 2024 amb un total de 176.411 unitats de sang. La distribució per províncies ha sigut de 96.924 unitats en la de València, 17.909 a Castelló i 61.578 a Alacant. Estes donacions van ser possibles gràcies a la generositat de 116.314 persones, que en molts casos van acudir a donar més d’una vegada.

La directora del Centre de Transfusió, Cristina Arbona, destaca l’esforç dels donants de sang, “gràcies a ells i al treball del centre s’ha aconseguit un any més ajudar tots els pacients dels hospitals valencians que esperaven alguns dels components de la sang”.

El CTCV va fer en 2024 un total de 4.746 eixides amb els equips mòbils. D’estes, 2.491 es van realitzar a València, 1.796 a Alacant i 459 a Castelló.

Per la seua part, la xifra de donants nous ha sigut de 17.435. Per províncies, a Alacant hi ha hagut 6.536 donants nous, a Castelló 1.535 i a València 9.364. Esta xifra suposa un augment de l’11 % respecte a l’any anterior.

En 2024, van donar un 55,2% d’hòmens i un 44,8  % de dones, tenint en compte que les dones només poden donar tres vegades a l’any i els hòmens, quatre. Per franges d’edat, el 32% dels donants tenia entre 18 i 40 anys, el tram de 41 a 50 anys va concentrar un 28,99 % dels donants, els d’edats compreses entre 51 i 60 anys van representar el 30,30 % i els majors de 61 anys un 8,71 %.

**Un total de 417 bebés alimentats pel banc de llet**

El banc de llet de la Comunitat Valenciana va distribuir durant l’any 2024 un total de 853 litres de llet pasteuritzada a les plantes de nounats de l’Hospital Universitari i Politècnic La Fe, Hospital Clínic, Hospital General d’Alacant, Hospital d’Elx, Hospital General de Castelló i Hospital de Sant Joan d’Alacant.

A més, es van registrar 288 mares que van donar per primera vegada (161 a València, 94 a Alacant i 33 a Castelló). En total, la generositat de 322 donants (de nova incorporació i antiga) va permetre distribuir llet materna a 417 bebés.

**Banc de teixits**

L’any 2024 deixa també un balanç positiu quant al banc de teixits de la Comunitat Valenciana, en haver crescut un 16 % el nombre de donants morts que donen teixits, i s’ha arribat a la xifra de 520. Este rècord es deu fonamentalment a l’increment en les donacions de còrnies, liderades per l’Hospital General de València i l’Hospital Sant Joan d’Alacant.

A més de les còrnies, són diversos els teixits que han reportat màxims històrics: teixit osteotendinós, membrana amniòtica i pell, tant en donacions com en implants, la qual cosa ha permés que més de 1.500 receptors s’hagen beneficiat d’ells.

S’ha produït també un rècord en trasplantament de còrnies, en haver-se distribuït 632, un 18 % més que l’exercici anterior, i els centres que lideren l’implant són la Fundació d’Oftalmologia Mèdica de la Comunitat Valenciana (FOM) i l’Hospital General d’Elx.

**Registre de donants de medul·la òssia**

Durant 2024, es van inscriure a la Comunitat Valenciana un total de 2.350 nous donants en el registre de medul·la òssia (REDMO). D’estos, 936 corresponen a Alacant, 1.129 a València i 285 a Castelló. Per gènere, 776 van ser hòmens i 1.574 dones.

En la donació per afèresi, el donant es connecta a una màquina especial que extrau bé plasma i/o plaquetes. Com que la resta de sang és retornada al donant en el mateix circuit, encara que la donació és un poc més llarga, es pot repetir amb més assiduïtat.

Les plaquetes són molt necessàries per a infinitat de tractaments, sobretot en oncologia. A més, només gràcies al plasma humà es poden produir uns certs fàrmacs (albúmina, immunoglobulines, factors de la coagulació…) que servixen per a tractar malalties que poden arribar a ser molt greus.

El consum cada vegada més gran d’estos components, sobretot d’immunoglobulines, fa necessari establir polítiques de donació específiques de plasma a fi d’aconseguir i mantindre l’autosuficiència (independència respecte d’altres països i proveïment adequat de producte).

En 2024, es van obtindre 8.561 donacions de plasma i plaquetes gràcies als 4.114 donants que es van acostar en repetides ocasions a fer este tipus especial de donació. D’esta manera, continua la tendència a l’alça d’estes donacions, si bé encara queda camí per a aconseguir l’autosuficiència. El CTCV ha implementat durant este any la donació d’afèresi en les unitats mòbils, acostant este tipus de donació a la població, que s’anirà ampliant en els pròxims anys.

Fecha: 13/02/2025